Source: https://www.advokatnawebe.sk/riesene-otazky/402-odstupenie-od-zmluvy-o-dielo
Timestamp: 2019-05-21 08:29:35+00:00
Document Index: 2519072

Matched Legal Cases: ['§ 631', '§ 633', '§ 517', '§ 48', '§ 642', '§ 572', '§ 573', '§ 40', '§ 536', '§ 537', '§ 344', '§ 346', '§ 346', '§ 351', '§ 502', '§ 272']

ADVOKATnaWEBE.sk - právne poradenstvo online - Odstúpenie od zmluvy o dielo
uzatvorila som zmluvu o dielo kde zhotovitel sa zaviazal zhotovit stavbu rodinneho domu a vsetky veci spojene s kupou pozemku, zapis do katastra, stavebne povolenie a pod. Pri podpise zmluvy som dala ako zalohu a bolo dohodnute , ze stavba domu sa zacne v najkratsom case. Tato doba sa natahuje uz pol roka bola som zavadzana a chcem od zmluvy odstupit s tym, ze mi vrati zhotovitel zalohu, ktora mu bola dana vo vyske 20000eur. Chcem poradit ako spisat ukoncenie zmluvy o diele a ci aj ustna dohoda o ukoncenie plati
na základe Vašej otázky ohľadom odstúpenia od zmluvy o dielo uvádzame nasledujúce stanovisko:
Vo Vašej otázke neuvádzate, či je zmluva o dielo uzavretá podľa Občianskeho zákonníka alebo podľa Obchodného zákonníka. Nakoľko máme v slovenskom právnom poriadku dualizmus úpravy niektorých súkromnoprávnych inštitútov akým je aj zmluva o dielo, tak uvádzame odpoveď na vašu odpoveď v dvoch rovinách, t.j. v rovine občianskeho a obchodného práva.
I. Úprava podľa Občianskeho zákonníka
Podľa ustanovenia § 631 Občianskeho zákonníka sa zmluvou o dielo zaväzuje objednávateľovi ten, komu bolo dielo zadané (zhotoviteľ diela), že ho za dojednanú cenu vykoná na svoje nebezpečenstvo.
V zmysle ustanovenia § 633 ods. 1 je zhotoviteľ povinný dielo vykonať podľa zmluvy, riadne a v dohodnutom čase. V otázke neuvádzate, či ste si v zmluve dohodli konkrétny termín začatia práce, avšak dielo je vykonané včas, ak sa tak stalo v dohodnutom čase. Ak je zhotoviteľ v omeškaní a neplnil ani v dodatočnej primeranej lehote, ktorú mu objednávateľ poskytol, objednávateľ môže od zmluvy odstúpiť (§ 517 ods. 1). Odstúpením od zmluvy sa zmluva zrušuje od začiatku (§ 48) a zanikajú všetky práva a povinnosti oboch strán, ktoré pre ne vyplývajú zo zmluvy. Každá strana je povinná vrátiť to, čo dovtedy od druhej strany prijala a to z titulu bezdôvodného obohatenia.
V prípade ak zhotoviteľ nie je v omeškaní, aplikuje sa ustanovenie § 642. Až do zhotovenia diela môže objednávateľ od zmluvy odstúpiť, je však povinný zaplatiť zhotoviteľovi sumu, ktorá pripadá na práce už vykonané, pokiaľ zhotoviteľ nemôže ich výsledok použiť inak, a nahradiť mu účelne vynaložené náklady. Objednávateľ je oprávnený odstúpiť od zmluvy aj vtedy, ak je zrejmé, že dielo nebude včas hotové alebo nebude vykonané riadne, a ak zhotoviteľ neurobí nápravu ani v poskytnutej primeranej lehote. Ide o preventívne právo na odstúpenie od zmluvy, ktorým objednávateľ môže zabrániť vzniku ďalších nepríjemností a prieťahov s ohľadom na postup prác zhotoviteľa.
Okrem jednostranného odstúpenia od zmluvy je možné so zhotoviteľom uzavrieť dohodu o zrušení záväzku. Dohoda sa musí uzavrieť písomne, ak sa zrušuje záväzok dojednaný písomne (§ 572 ods. 3). V zmysle ustanovenia § 573 ak nevyplýva výslovne z písomnej dohody o zrušení záväzku niečo iné, zaniká súčasne aj záväzok druhej strany, a ak už bol splnený, má druhá strana nárok na jeho vrátenie, a to pri peňažnom záväzku spolu s úrokmi.
Ak by ste uzatvorili zmluvu podľa Občianskeho zákonníka, tak v zmysle ustanovenia § 40 platí, že písomne uzatvorená zmluva sa môže meniť alebo zrušiť iba písomne.
II. Úprava podľa Obchodného zákonníka
Podľa ustanovenia § 536 ods. 1 Obchodného zákonníka sa zmluvou o dielo zaväzuje zhotoviteľ vykonať určité dielo a objednávateľ sa zaväzuje zaplatiť cenu za jeho vykonanie.
Medzi povinnosti zhotoviteľa patrí v zmysle ustanovenia § 537 ods. 1 Obchodného zákonníka vykonať dielo na svoje náklady a na svoje nebezpečenstvo v dojednanom čase, inak v čase primeranom s prihliadnutím na povahu diela.
Obchodný zákonník umožňuje odstúpiť od zmluvy iba v prípadoch vymedzených v zákone alebo v zmluve (§ 344). Ak sú podmienky odstúpenia od zmluvy zakotvené v zmluve o dielo, sú ustanoveniami zmluvy obe strany viazané. Ak v zmluve odstúpenie od zmluvy nie je upravené, riadi sa Obchodným zákonníkom. Obchodný zákonník umožňuje jednej strane odstúpiť od zmluvy, ak je druhá strana so svojím plnením v omeškaní, čím porušuje svoju zmluvnú povinnosť. Rozlišuje sa pri tom, či omeškanie zhotoviteľa predstavuje podstatné porušenie zmluvy alebo nepodstatné.
O podstatné porušenie zmluvy ide v prípade, ak strana porušujúca zmluvu vedela v čase uzavretia zmluvy alebo v tomto čase bolo rozumné predvídať s prihliadnutím na účel zmluvy, ktorý vyplynul z jej obsahu alebo z okolností, za ktorých bola zmluva uzavretá, že druhá strana nebude mať záujem na plnení povinností pri takom porušení zmluvy. V konkrétnom prípade môže byť ťažké posúdiť, či porušenie zmluvy je podstatné. Pri pochybnostiach sa predpokladá, že porušenie zmluvy nie je podstatné.
Pri nepodstatnom porušení zmluvy môžete od zmluvy odstúpiť až v prípade, že druhá strana (zhotoviteľ) nesplní svoju povinnosť ani v dodatočnej primeranej lehote (§ 346). Posúdenie primeranosti lehoty treba urobiť v každom konkrétnom prípade s prihliadnutím na rôzne skutočnosti (napr. na predmet a spôsob plnenia). Avšak podľa § 346 ods. 2 ak strana, ktorá je v omeškaní, vyhlási, že svoj záväzok nesplní, môže druhá strana od zmluvy odstúpiť bez poskytnutia dodatočnej primeranej lehoty na plnenie alebo pred jej uplynutím.
Pokiaľ ide o vrátenie zálohy vo výške 20.000,- Eur, uvádzame, že podľa ustanovenia § 351 ods. 2 Obchodného zákonníka strana, ktorej pred odstúpením od zmluvy poskytla plnenie druhá strana, toto plnenie vráti; pri peňažnom záväzku spolu s úrokmi vo výške dojednanej v zmluve pre tento prípad, inak podľa § 502.
K forme ukončenia zmluvy o dielo uvádzame, že podľa ustanovenia § 272 ods. 2 Obchodného zákonníka ak písomne uzavretá zmluva obsahuje ustanovenie, že sa môže meniť alebo rušiť iba dohodou strán v písomnej forme, môže sa zmluva meniť alebo zrušiť iba písomne. Z čoho vyplýva, že ak ste v zmluve nemali dojednanú písomnú formu, tak možno ju platne zmeniť alebo zrušiť aj ústnou dohodou, prípadne konkludentne. Dohoda o zániku zmluvy sa môže uskutočniť len v písomnej forme. Avšak pre zachovanie právnej istoty Vám odporúčame zvoliť si písomnú formu.
Náhrada škody uplatnená v ...